Kim Behnke (FRI), 2000-01-18:
Af indlysende grunde kunne Frihed 2000 jo ikke være en del af elreformaftalen, men Fremskridtspartiet, som vi repræsenterede på det tidspunkt, gjorde dét, at da elreformaftalen var på plads, meddelte det, at det støttede elreformaftalen, og det løfte indfrier Frihed 2000 gerne.
Vi har da også støttet alle de lovforslag, der har været udmøntet af elreformaftalen.
Så kommer vi til skattedelen.
Og det er, som mange andre ordførere har været inde på, jo kun naturligt, at når selskaberne overgår til at være aktieselskaber og får mulighed for at tjene penge og forhåbentlig får et positivt afkast, så indtræder der også en skattepligt, sådan at selskaberne kan blive ligestillet med andre produktionsvirksomheder.
Men - og efter vores mening er der et men - vi deler den bekymring, som Danske Fjernvarmeværkers Forening har givet udtryk for, nemlig at et betydeligt antal af de små decentrale kraftvarmeværker, som nok kommer til at skulle producere strøm til det faste net, men som jo ikke har mulighed for at producere strøm og sælge til konkurrencemæssige priser, vil skulle sælge dem inden for reglerne af det, der på nudansk hedder public service obligation.
Det betyder, at disse decentrale kraftvarmeværker bliver bragt i den situation, at de kan lave et stort og kompliceret regnskab, men konklusionen på regnskabet er, at det ender i et nul, for de vil stadig væk være omfattet af hvile i sig selv-bestemmelserne.
Derfor deler vi deres bekymring for, at når det gælder deres regnskaber og deres skattepligt, får bestemmelserne mere karakter af at være beskæftigelsesterapi for revisorer.
For revisorerne tager sig jo gerne betalt, endda stort og flot.
Man har fra foreningen anslået, at det vil koste 20.000-30.000 kr. at få revideret sådan et regnskab, som kan afleveres efter reglerne om, at man er skattepligtig.
Og det er jo en udgift, som det er helt unødvendigt at pålægge disse små decentrale kraftvarmeværker, der ofte i forvejen har en spinkel og skrøbelig økonomi.
Derfor mener vi, at vi skal bruge udvalgsarbejdet til at finde ud af, om der kan laves en afgrænsning, som Danske Fjernvarmeværkers Forening har foreslået det, en afgrænsning som betyder, at så længe disse selskaber ikke tjener penge, er der ingen grund til, at de er skattepligtige.
Dermed være ikke sagt, at det er et tagselvbord, for samtlige decentrale kraftvarmeværker har jo pligt til hvert eneste år at aflevere ganske detaljerede oplysninger om deres økonomi, prisblad osv. til kraftvarmeprisudvalget, og derfor vil det ikke være et tagselvbord, hvor de kan tjene penge, uden at de går til beskatning.
Lykkes det også for disse kraftvarmeværker
på et tidspunkt at få en økonomi, der er så stor, så det er relevant at gøre dem skattepligtige, ja, så er det også vores opfattelse, at så skal de naturligvis på det tidspunkt blive skattepligtige
Men med de 8-10 år, der går, inden den situation indtræffer, synes vi ikke, at det er hensigtsmæssigt, at vi skal pålægge dem disse revisionsomkostninger og et betydeligt besvær for de bestyrelser osv., der tit har meget andet at se til.
Så vi håber, at ministeren har forståelse for, at vi under udvalgsarbejdet prøver at finde en løsning, som gør, at vi i første omgang lader dem slippe og så bruger skattereglerne på de store centrale kraftværker, som nu skal ud i fri konkurrence, og som forhåbentlig kommer til at tjene masser af penge og dermed får et stort overskud, hvor skatteministeren kan glæde sig over, at der så også er et stort skattebidrag fra dem.